Opinjoni tal-Kumitat Ekonomiku u Soċjali Ewropew dwar il-“Proposta għal Regolament tal-Parlament Ewropew u tal-Kunsill li jemenda r-Regolament (KE) Nru 2006/2004 dwar il-kooperazzjoni bejn l-awtoritajiet nazzjonali responsabbli għall-infurzar tal-liġijiet tal-protezzjoni tal-konsumaturi”

COM(2010) 791 finali – 2011/0001 (COD)

2011/C 218/12

Relatur: is-Sur HERNÁNDEZ BATALLER

Nhar id-19 ta’ Jannar u t-18 ta’ Jannar 2010, il-Parlament Ewropew u l-Kunsill, rispettivament, iddeċidew, b’konformità mal-Artikolu 114 tat-Trattat dwar il-Funzjonament tal-Unjoni Ewropea (TFUE), li jikkonsultaw lill-Kumitat Ekonomiku u Soċjali Ewropew dwar

il-Proposta għal Regolament tal-Parlament Ewropew u tal-Kunsill li jemenda r-Regolament (KE) Nru 2006/2004 dwar il-kooperazzjoni bejn l-awtoritajiet nazzjonali responsabbli għall-infurzar tal-liġijiet tal-protezzjoni tal-konsumaturi

COM(2010) 791 finali – 2011/0001 (COD).

Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar il-5 ta’ April 2011.

Matul l-471 sessjoni plenarja tiegħu li saret nhar l-4 u l-5 ta’ Mejju 2011 (seduta tal-5 ta’ Mejju), il-Kumitat Ekonomiku u Soċjali Ewropew adotta din l-opinjoni b’104 voti favur, 13-il vot kontra u 4 astensjonijiet.

1. Konklużjonijiet u rakkomandazzjonijiet

1.1 Il-KESE jappoġġja l-proposta tal-Kummissjoni u jilqa’ l-intenzjoni tagħha li tttejjeb iċ-ċarezza, iċ-ċertezza u s-sigurtà legali tal-liġijiet tal-Unjoni.

1.2 Madankollu, il-KESE jiddispjaċih li r-reviżjoni proposta għandha kontenut tant limitat u li ma tkoprix l-aspetti kollha tar-Regolament li jeħtieġ li jiġu mmodifikati, fuq il-bażi tal-esperjenza miksuba mid-dħul fis-seħħ tar-Regolament (KE) Nru 2006/2004.

1.3 Il-KESE jitlob lill-Kummissjoni tikkunsidra, fir-reviżjoni li jmiss tar-Regolament 2006/2004, il-proposti li jinsabu f’dan id-dokument sabiex ittejjeb il-kooperazzjoni attwali bejn l-amministrazzjonijiet nazzjonali inkarigati mill-konsum.

2. Sfond

2.1 Il-KESE diġà esprima ruħu b’mod favorevoli dwar il-proposta (1) għal Regolament (KE) Nru 2006/2004, anke jekk jiddispjaċih li hemm xi lakuni li jaffettwaw b’mod partikolari s-sistema prevista ta’ assistenza reċiproka u s-sistema kkunsidrata ta’ reċiproċità, li setgħu wasslu għal sitwazzjonijiet li jxekklu l-funzjonament tas-suq uniku.

2.2 Nhar is-27 ta’ Ottubru 2004 ġie approvat ir-Regolament Nru 2006/2004 (2) dwar il-kooperazzjoni bejn l-awtoritajiet nazzjonali inkarigati mill-applikazzjoni tal-leġislazzjoni ta’ protezzjoni tal-konsumaturi, essenzjalment b’konformità mal-kundizzjonijiet deskritti fil-proposta.

3. Ir-rapport ta’ implimentazzjoni

3.1 Fit-2 ta’ Lulju 2009, il-Kummissjoni ppreżentat rapport ta’ implimentazzjoni tar-Regolament (KE) Nru 2006/2004 (3). F’dan ir-rapport ġie analizzat il-qafas istituzzjonali u eżekuttiv tal-ħolqien tan-netwerk, il-funzjonament proprju tan-netwerk u l-qafas ta’ kooperazzjoni. Fl-Opinjoni (4) tiegħu, il-KESE esprima d-dispjaċir tiegħu dwar il-fatt li l-Kummissjoni ma kkonsultatux fir-rigward tar-rapport ta’ implimentazzjoni tar-Regolament.

3.2 Fil-konklużjoni tagħha, il-Kummissjoni tqis li n-netwerk għadu ma laħaqx il-potenzjal sħiħ tiegħu u tinnota li l-effikaċja tan-netwerk għandha tittejjeb permezz ta’ għadd ta’ miżuri li meta jiġi ż-żmien jinkludu wkoll ir-reviżjoni tar-Regolament 2006/2004 fir-rigward ta’ aspetti marbutin mar-regoli ta’ implimentazzjoni; l-adozzjoni ta’ pjan ta’ azzjoni annwali ta’ implimentazzjoni tal-leġislazzjoni; l-eżerċizzji konġunti bħall-“kontrolli”, jew il-promozzjoni ta’ interpretazzjoni uniformi tal-leġislazzjoni tal-UE, jew definizzjoni mtejba tagħha, bil-għan li n-netwerk ikun iktar viżibbli.

4. Proposta tal-Kummissjoni

4.1 Fit-3 ta’ Jannar 2011, il-Kummissjoni ppreżentat proposta għal modifika tar-Regolament (KE) Nru 2006/2004, bil-għan li taġġorna l-kontenut tal-anness tar-Regolament dwar il-kooperazzjoni fil-qasam tal-protezzjoni tal-konsumaturi sabiex dan jirrifletti l-evoluzzjoni leġislattiva reċenti fir-rigward tal-protezzjoni tal-konsumaturi.

4.2 L-aġġornament tal-Anness se jikkonsisti mit-tneħħija tal-leġislazzjoni li mhix rilevanti għall-kooperazzjoni fil-qasam tal-protezzjoni tal-konsumatur bejn l-awtoritajiet nazzjonali inkarigati mill-implimentazzjoni tal-leġislazzjoni, u mill-aġġornament ta’ referenzi għal-leġislazzjoni l-qadima li ma għadhiex fis-seħħ permezz ta’ referenzi għal-leġislazzjoni li daħlet minflokha fil-qasam tal-protezzjoni tal-konsumatur.

4.3 Dan jimplika, fost affarijiet oħra, it-tneħħija ta’ ċerti referenzi (bħad-Direttiva dwar il-pubbliċità qarrieqa u l-pubbliċità komparattiva) (5) jew is-sostituzzjoni tagħhom (bħalma huwa l-każ tad-Direttiva dwar il-kreditu għall-konsum; dik tas-servizzi tal-komunikazzjoni awdjoviżivi, jew dik dwar l-użu ta’ prodott għal żmien stabbilit (timeshare)).

5. Kummenti ġenerali

5.1 Il-KESE jilqa’ l-proposta tal-Kummissjoni, billi jemmen li liġijiet Ewropej miktubin b’mod iktar ċar għandhom jagħtu sigurtà u ċertezza legali ikbar liċ-ċittadini kollha. Madankollu, il-KESE jesprimi t-tħassib tiegħu għas-sitwazzjoni tal-ħaddiema indipendenti u dawk tal-intrapriżi ż-żgħar, li jkollhom problemi simili għal dawk tal-konsumaturi meta jkunu qed jitrattaw ma’ intrapriżi kbar, speċjalment l-industriji tan-netwerks.

5.2 Il-KESE jappoġġja lill-Kummissjoni għal darb’oħra talli tippromovi b’mod koerenti din il-kooperazzjoni amministrattiva li hija meħtieġa biex is-suq uniku jaħdem sewwa, u jirrikonoxxi l-isforzi li għamlet il-Kummissjoni favur it-trasparenza bl-adozzjoni tar-Rakkomandazzjoni tal-1 ta’ Marzu 2011 dwar il-Linji gwida għall-implimentazzjoni tar-regoli ta’ protezzjoni tad-dejta fis-Sistema ta’ Kooperazzjoni għall-Protezzjoni tal-Konsumatur (CPCS) (6).

5.3 Minkejja dan, il-KESE jqis li l-proposta hija wisq ristretta u ma tindirizzax ħafna mill-kwistjonijiet attwali li jaffettwaw il-kooperazzjoni bejn l-awtoritajiet inkarigati mill-konsum. Il-Kummissjoni lanqas biss tindirizza l-kwistjonijiet li hija tqis bħala “punti dgħajfa” fir-rapport tagħha dwar l-applikazzjoni tar-Regolament 2006/2004.

5.3.1 Fil-fehma tal-KESE, fil-proposta għal modifika, setgħu ġew indirizzati wħud mill-kwistjonijiet li ġejjin:

5.4 Is-superviżjoni sistematika tas-suq

5.4.1 It-twettiq tas-superviżjoni u l-ispezzjoni tal-prodotti u s-servizzi rregolati mil-leġislazzjoni Komunitarja jitlob ippjanar konġunt wiesa’ u preċiż fil-programmazzjoni, kemm f’termini ta’ żmien kif ukoll ta’ kontenut, tal-azzjonijiet meħtieġa f’kull każ mill-awtoritajiet inkarigati mill-konsum fl-Istati Membri. Għandhom jiġu stabbiliti mekkaniżmi ta’ verifika ekwivalenti sabiex tiġi ggarantita l-implimentazzjoni tad-dispożizzjonijiet supranazzjonali permezz ta’ kampanji sistematiċi ta’ superviżjoni tas-suq li jippermettu li jinżamm f’kull mument livell għoli u uniformi ta’ protezzjoni tal-konsumaturi fl-ambitu tas-suq uniku.

5.4.2 Din il-koordinazzjoni annwali tal-attivitajiet ta’ spezzjoni, speċjalment fir-rigward tar-regolamenti ta’ natura orizzontali, tista’ tiġi kkompletata b’inizjattivi ta’ informazzjoni u analiżi tas-suq, permezz tal-kontrolli adegwati, li jirregolaw l-azzjonijiet ta’ “kontroll” li qed isiru bħalissa.

5.5 Proċedura penali

5.5.1 Sabiex jiġi evitat “effett ta’ fruntiera” fl-applikazzjoni tal-miżuri ta’ korrezzjoni għall-ksur tar-regoli Komunitarji fis-seħħ, għandha tiġi kkunsidrata l-armonizzazzjoni minima tal-kriterji komuni tal-proċeduri penali u tas-sanzjonijiet li għandhom jiġu imposti mill-awtoritajiet inkarigati mill-konsum sabiex jiġu żgurati garanziji u effikaċja ekwivalenti fit-tnedija u s-soluzzjoni ta’ każijiet li jinvolvu l-istess tip ta’ ksur.

5.6 Il-KESE jqis li d-diverġenzi fl-aspetti essenzjali tal-iskemi penali jista’ jirriżulta fi ksur tad-dispożizzjonijiet tal-UE; ir-riżultat ikun ħsara kbira lill-protezzjoni tal-konsumatur u lill-integrità tas-suq, distorsjoni tal-kompetizzjoni fis-suq uniku u fl-aħħar mill-aħħar ħsara lill-fiduċja tal-konsumaturi.

5.7 Il-KESE jqis li konverġenza ikbar u applikazzjoni iktar stretta tal-iskemi penali huma indispensabbli biex jiġi evitat ir-riskju ta’ funzjonament ħażin tas-suq uniku. Għalhekk jipproponi li tiġi stabbilita lista minima ta’ kriterji komuni sabiex issir approssimazzjoni minima tal-iskemi penali nazzjonali li tinkludi:

5.8 Is-superviżjoni tal-kwalità tal-prodotti u s-servizzi

5.8.1 Każ partikolari fl-iżvilupp tal-inizjattiva “Superviżjoni sistematika tas-suq” imsemmija iktar ’il fuq huwa l-metodoloġija għall-monitoraġġ tal-prodotti u s-servizzi u l-analiżi pertinenti, bil-għan li jiġu vverifikati l-applikazzjoni tal-liġijiet korrispondenti u l-informazzjoni awtorizzata u, b’mod speċjali, il-prevenzjoni u l-garanzija tal-kwalità inerenti tagħhom.

5.8.2 Għandha tiġi stabbilita proċedura komuni li twassal għall-konverġenza metodoloġika fil-prattika kkonċernata, u għandha ssir ħidma għat-tfassil u l-elaborazzjoni ta’ pjan transnazzjonali li jippermetti l-estensjoni tal-kamp ta’ monitoraġġ bl-ikbar effiċjenzja fl-użu tar-riżorsi disponibbli f’kull amministrazzjoni li tieħu sehem, billi jiġu evitati d-duplikazzjonijiet u l-punti ripetuti li jistgħu jirriżultaw fi pressjonijiet divrenzjati mhux mixtieqa f’dan ir-rigward.

5.8.3 Minbarra t-twaqqif ta’ kriterji ta’ azzjoni uniformi fl-għażla tal-prodotti li għandhom jiġu mmonitorjati, jeħtieġ ukoll li jiġu ddeterminati, fil-proċedura komuni, l-aspetti marbutin mal-għażla tal-kampjuni, ir-reġistrazzjoni tad-dokumenti, it-twettiq ta’ testijiet analitiċi komparattivi u deċiżivi inizjali, u l-kwistjonijiet l-oħra kollha mhux koperti mid-dispożizzjonijiet ta’ kwalità jew leġislazzjoni rilevanti oħra.

5.9 Il-bżonn ta’ din l-inizjattiva huwa evidenti f’suq globali fejn qed isir dejjem iktar komuni li l-konsumaturi jirrikorru għall-kummerċ transkonfinali biex jissodisfaw ix-xewqat u l-bżonnijiet tagħhom.

5.10 Sigurtà tal-prodotti. Anke jekk dan il-qasam huwa fost l-iktar adatti għall-kooperazzjoni u għalhekk għandu livell ta’ armonizzazzjoni ogħla minn oħrajn, huwa xorta waħda jbati minn ċerti lakuni, barra mis-sistema ta’ skambju rapidu tal-informazzjoni, imsejjaħ netwerk ta’ twissija, sistema li tista’ tittejjeb u tiġi kkompletata bl-implimentazzjoni tal-għodod u l-istrumenti marbutin mal-perċezzjoni, il-ġestjoni u l-komunikazzjoni tar-riskji, bħal dawk użati fl-osservazzjoni tar-riskji marbutin mal-prodotti tal-ikel.

5.10.1 Konkretament, l-użu regolari ta’ Ewrobarometru għall-analiżi tal-perċezzjoni tar-riskju tal-prodotti nonalimentari min-naħa tal-konsumaturi jkun mingħajr dubju vantaġġ meta niġu biex nindirizzaw aspetti relatati oħra, inklużi dawk marbutin mal-informazzjoni u l-edukazzjoni taċ-ċittadini f’termini ta’ konsum.

5.10.2 Miżura oħra li għandha tiġi proposta biex tittejjeb l-effiċjenza tan-netwerks ta’ twissija attwali hija l-integrazzjoni tan-netwerks kollha f’għodda waħda li tippermetti l-interoperabbiltà, jiġifieri l-iskambju tad-data indipendentement mill-oriġini u s-sorsi kemm tal-informazzjoni kif ukoll tal-korpi kompetenti tal-ġestjoni (tas-saħħa, tal-ikel, tal-konsum, tat-taxxi, eċċ.).

5.11 Konsiderazzjoni tal-aspetti etiċi u ambjentali fl-awtorizzazzjoni tal-kummerċ tal-prodotti u s-servizzi. Huwa importanti ħafna li l-proċeduri marbutin mat-twissijiet imsemmija hawn fuq jiġu estiżi għall-prodotti li jridu jitneħħew mis-suq għal raġunijiet ekoloġiċi, etiċi jew oħrajn marbutin ma’ prattiki tan-negozju li jiksru d-dritt għad-dinjità tal-persuna jew ir-regoli ambjentali, skont il-lista ta’ infrazzjonijiet stipulati fil-konvenzjonijiet tal-Organizzazzjoni Internazzjonali tax-Xogħol, ħsara lill-ambjent jew użu eċċessiv tar-riżorsi naturali, fost affarijiet oħra, kemm fl-istadju tal-produzzjoni kif ukoll f’dak tad-distribuzzjoni u fil-kummerċjalizzazzjoni u l-provvista tal-prodotti u s-servizzi korrispondenti.

5.11.1 In-nuqqas ta’ għarfien tal-konsumaturi dwar l-oriġini tal-prodotti – fejn u kif ġew prodotti u distribwiti kif ukoll x’impatt ekonomiku u soċjali għandhom għall-komunità li tipproduċihom u timmanifatturahom – huwa partikolarment kritiku fil-kuntest tal-produzzjoni u l-manifattura delokalizzata. Għal din ir-raġuni, sa fejn hu possibbli, il-konsumaturi jridu jsibu fuq is-siti tal-internet jew b’mezzi oħra, informazzjoni dwar dawn is-suġġetti kif ukoll informazzjoni li tippermettilhom ma jipparteċipawx mingħajr ma jafu fil-konsum ta’ prodotti li joriġinaw minn prattiki illegali. Fl-istess waqt għandu jiġi inkluż il-kontenut li jippermetti lill-konsumaturi li jikkunsidraw kriterji oħra fid-deċiżjonijiet tagħhom ta’ xiri, lil hinn mill-kriterji tradizzjonali ta’ kwalità u ta’ prezz, u dan jiggarantixxi li l-konsumatur, bl-azzjonijiet tiegħu ma jikkontribwix, b’mod dirett jew indirett, għal prattiki illegali marbutin mal-prodott ikkonċernat u li kien jevita li jagħmel kieku kellu l-informazzjoni rilevanti.

5.11.2 Dan id-dritt tal-konsumatur għall-aċċess għal informazzjoni kompluta dwar il-prodotti offerti – dak li jista’ jissejjaħ “it-traċċabbiltà soċjali tal-prodotti” – ikun pożittiv kemm għall-protezzjoni tal-kompetizzjoni kif ukoll għat-tisħiħ tal-għoti tas-setgħa taċ-ċittadini u r-rwol tagħhom fis-suq bis-saħħa tal-għażliet liberi li dawn jagħmlu huma u jieħdu d-deċiżjoni biex jixtru prodott partikolari (“ix-xirja tiegħek hija l-vot tiegħek”).

5.12 Il-promozzjoni tal-prattiki intraprenditorjali t-tajba fil-qasam tal-konsum responsabbli

5.12.1 Fid-dawl tal-importanza dejjem ikbar u t-tifrix tal-programmi ta’ Responsabbiltà Soċjali tal-Kumpaniji jeħtieġu li l-politiki tal-konsum jingħataw rwol ewlieni f’dan il-qasam, u li l-konsumaturi jipparteċipaw b’mod kollettiv fit-tfassil tar-rapporti dwar ir-responsabbiltà soċjali korrispondenti.

5.12.2 L-adozzjoni ta’ kriterji u politiki ta’ promozzjoni komuni fir-rigward tal-kontroll tal-programmi ta’ responsabbiltà soċjali tal-kumpaniji transkonfinali u l-impatt tagħhom fuq il-konsumaturi u l-utenti fil-livell supranazzjonali għandha tiġi kkompletata b’mekkaniżmi persważivi ta’ rikonoxximent ta’ prattiki tajba bħall-awtoregolazzjoni, il-kodiċi ta’ kondotta, iċ-ċertifikati ta’ kwalità u kull inizjattiva volontarja oħra orjentata lejn il-konverġenza tal-interessi rispettivi.

5.12.3 Barra minn hekk, dawn l-azzjonijiet itejbu l-kompetittività tal-intrapriżi fil-qafas ta’ suq b’kompetizzjoni ġusta u fejn huwa possibbli li jinħolqu l-kundizzjonijiet it-tajbin biex jiġu stabbiliti vantaġġi għall-partijiet kollha li joperaw fih (produtturi, distributuri, konsumaturi) permezz ta’ sinerġiji li juru li t-tilwim mhuwiex inevitabbli, b’mod speċjali f’kuntesti ta’ reċiproċità fid-diversi attivitajiet u bir-rikonoxximent min-naħa tal-konsumaturi u l-utenti tal-valur miżjud li dan jirrappreżenta.

5.12.4 F’din l-inizjattiva jkun ukoll utli li wieħed jikkunsidra b’mod speċifiku l-elementi marbutin mal-agroekoloġija, il-kummerċ ġust, ix-xiri responsabbli, is-sovranità alimentari, eċċ., u aspetti oħra ta’ rilevanza attwali bħalma huma dawk marbutin mal-organiżmi ġenetikament immodifikati.

5.13 L-azzjonijiet kollettivi

5.14 L-azzjonijiet kollettivi ta’ twissija huma koperti minn regolamentazzjoni Komunitarja filwaqt li l-azzjonijiet kollettivi ta’ rimedju jew ta’ rikors mhumiex. Il-KESE kemm-il darba esprima ruħu favur it-twaqqif ta’ qafas Komunitarju armonizzat li jinkludi wkoll il-possibbiltà ta’ talba ta’ “danni insinifikanti”.

5.15 Bħala miżuri addizzjonali, flimkien mas-sanzjonijiet li għandhom jiġu imposti mill-awtoritajiet f’każ ta’ ksur gravi tal-liġijiet, għandhom jiġu previsti wkoll il-konfiskazzjoni tal-benefiċċji illeċiti miksuba minn attivitajiet illegali, u l-ħlas ta’ penali għad-danni. Dawn il-flus, kif il-KESE (7) diġà stqarr fil-passat, għandhom jintużaw għal Fond ta’ għajnuna għar-riżorsi kollettivi li jiffaċilita t-tmexxija ta’ dan it-tip ta’ azzjonijiet kollettivi ta’ rimedju mill-assoċjazzjonijet tal-konsumaturi. Mill-banda l-oħra, l-organizzazzjonijiet tal-konsumaturi u l-awtoritajiet għandhom ukoll jipparteċipaw mil-lat finanzjarju f’dan il-fond. Għal dan il-għan, il-KESE (8) jfakkar lill-Kummissjoni fil-bżonn li tapprova leġislazzjoni supranazzjonali armonizzanti tal-azzjonijiet kollettivi, sabiex tkun tista’ tikseb livell għoli ta’ protezzjoni tal-interessi ekonomiċi tal-konsumaturi.

5.16 Il-KESE jtenni l-pożizzjoni tiegħu li, fir-Regolament imsemmi, għandu jiddaħħal Artikolu li jipprevedi l-possibbiltà ta’ tisħiħ tal-kooperazzjoni tal-awtoritajiet mal-assoċjazzjonijiet tal-konsumaturi bil-għan li l-awtorità nazzjonali kompetenti tinkariga lil “korpi oħra” bit-twaqqif jew bil-projbizzjoni tal-kontravenzjonijiet intra-Komunitarji.

5.17 Il-mekkaniżmi ta’ soluzzjoni alternattiva tat-tilwim

5.17.1 Il-Kummissjoni ppubblikat dokument ta’ konsultazzjoni dwar ir-rikors għal mekkaniżmi alternattivi għas-soluzzjoni ta’ tilwim marbut mat-tranżazzjonijiet u l-prattiki kummerċjali fl-UE. Il-KESE ma ġiex ikkonsultat dwar dan u qiegħed jistenna bil-ħerqa l-istedina tal-Kummissjoni biex jesprimi ruħu għal darb’oħra dwar dawn is-sistemi komplementari tal-aċċess għall-protezzjoni legali effettiva.

5.17.2 Għal dan il-għan, u sabiex tittejjeb il-fiduċja tal-konsumaturi, wieħed għandu jirrifletti dwar il-possibbiltà li jinħoloq “ċertifikat Komunitarju” għall-organizzazzjonijiet jew l-intrapriżi li jissieħbu f’dawn is-sistemi.

5.18 In-netwerks u ċ-ċentri tar-riżorsi

5.18.1 Jeħtieġ li jiġu promossi n-netwerks Ewropej permezz tal-ħolqien ta’ miżuri ta’ żvilupp tan-netwerks ta’ kooperazzjoni attwali sabiex jiġu stimulati l-informazzjoni, it-taħriġ u l-edukazzjoni tal-konsumaturi (pereżempju, iċ-Ċentri Ewropej tal-Konsumatur, il-pubblikazzjonijiet, il-programmi, il-proġetti, eċċ.).

5.19 Traċċabbiltà tal-prezzijiet. F’suq uniku fejn il-konsumaturi jaqsmu t-tħassib u l-problemi, u li n-natura globali tiegħu tista’ xxekkel l-aċċess għall-informazzjoni affidabbli minn naħa u ċċajpar l-istabbiliment tal-prezzijiet tal-prodotti min-naħa l-oħra, ikun interessanti li jinħoloq metodu ta’ traċċabbiltà tal-prezzijiet tal-prodotti analogi u bażiċi, li jagħti koeżjoni ikbar lis-suq uniku għall-benefiċċju tal-konsumaturi u l-utenti, u b’mod speċjali itejjeb it-trasparenza li ttejjeb il-fiduċja tagħhom, li hija indikatur qawwi tas-saħħa ekonomika ta’ żona speċifika, f’dan il-każ tal-Unjoni Ewropea.

(1) ĠU C 108, 30.04.2004, p. 86.

(2) ĠU L 364, 9.12.2004, p. 1.

(3) COM(2009) 336 finali (mhux disponibbli bil-Malti).

(4) ĠU C 18, 19.01.2011, p. 100.

(5) Id-dirattiva 2006/114/KE tfittex li tħares l-interessi tal-konsumaturi fil-qasam tal-pubbliċità komparattiva biss. Fl-anness tar-regolament propost ser ikun hemm referenza biss għall-artikoli rilevanti ta’ din id-Direttiva.

(6) ĠU L 57, 2.3.2011, p. 44.

(7) Ara ĠU C 162, 25.6.2008, p. 1 u ĠU C 175, 28.7.2009, p. 20.

(8) Ara ĠU C 324, 30.12.2006, p. 1.

APPENDIĊI

għall-opinjoni tal-Kumitat Ekonomiku u Soċjali Ewropew

A) It-test li jidher hawn taħt tal-opinjoni tas-sezzjoni ġie modifikat b'emenda adottata mill-Assemblea iżda kiseb aktar minn kwart tal-voti mixħuta (Artikolu 54(4) tar-Regoli ta’ Proċedura):

“5.7 Il-KESE jqis li konverġenza ikbar u applikazzjoni iktar stretta tal-iskemi penali huma indispensabbli biex jiġi evitat ir-riskju ta’ funzjonament ħażin tas-suq uniku. Għalhekk jipproponi li tiġi stabbilita lista minima ta’ kriterji komuni sabiex issir approssimazzjoni minima tal-iskemi penali nazzjonali li tinkludi: — ċerti tipi ta’ sanzjonijiet amministrattivi adegwati fir-rigward tal-ksur tad- dispożizzjonijiet fundamentali; — il-pubblikazzjoni tas-sanzjonijiet; — multi amministrattivi ta’ ammont għoli biżżejjed; — sanzjonijiet għall-persuni fiżiċi u legali; — kriterji li jridu jiġu kkunsidrati fl-applikazzjoni tas-sanzjonijiet; — introduzzjoni potenzjali ta’ sanzjonijiet penali għall-iktar ksur gravi; — mekkaniżmi adegwati ta’ appoġġ għall-applikazzjoni effikaċi tas-sanzjonijiet.”

Riżultat tal-vot:

Voti favur : 82 Voti kontra : 44 Astensjonijiet : 10

B) L-emendi li ġejjin ma ġewx aċċettati minkejja li mill-inqas kwart tal-voti mitfugħa kienu favur (Artikolu 54(3) tar-Regoli ta’ Proċedura):

Punt 5.11.2

“ ”

Raġuni

In practice it is unfeasible to put all the requested information on the product label, especially for SME's. This will put an extra (administrative) burden on SME's producing and distributing goods and services, create a competitive disadvantage and problems when importing products from third countries.

Moreover: do consumer organisations already have studies concerning the use of this information by consumers and the willingness of consumers to pay the extra costs encountered by the provision of this information?

Riżultat tal-vot:

Voti favur : 45 Voti kontra : 75 Abstensjonijiet : 4

Punt 5.16

“ ”

Raġuni

It's not acceptable that an organisation representing one party will be made responsible for stopping or prohibiting intra Community infringements.

Riżultat tal-vot: